My Kop Op 'n Blok! | Chris van der Westhuizen gesels oor musiek, boeke, gedigte en sommer alles en nog wat.
Posted by: mykopop | Maandag 8 Oktober 2012
Net vir die rekord – volgens Google sien ek nie dat iemand bg. titel al gebruik het nie. Dit is dus myne. Ek wil so ‘n liedjie skryf. Met die woord “vonkpos” in, en dit opdra aan oom Fanus, wat die woord uitgedink het.
Die liedjie moet ook terugreik na my kinderdae, toe my ma haar familiebriewe in ‘n reghoekige tjoklik- of koekieblik gebêre het. Briewe wat ons skelm gelees het as my ma en pa dorp toe was. Dit, vs. hoe families deesdae deur die internet kontak behou.
Posted in Afrikaans, Internet, Liedjies-skryf, Lirieke, Musiek
Posted by: mykopop | Vrydag 24 Augustus 2012
Taalgoggas en ander karakters
Camponotus fulvopilosus, oftewel “die kakiebroeke”. Meer bekend as die balbyter.
Cobus Bester van RSG het blykbaar so ‘n jaar gelede die Facebook-groep genaamd “Taalgoggas en Balbyters” begin, die doel kortliks, om “taalsake rond te skop.”
Ek het eers so ‘n paar weke gelede daarvan uitgevind en aangesluit. Ek geniet my regtig gate uit daar!
Daar word natuurlik in elke gesprek oor ‘n taalkwessie ook twakgepraat asof dit ‘n epidemie is, die kreatiwiteit om met kwinkslae vorendag te kom is ongelooflik.
Soos die naam aandui is dit allermins so formeel as ‘n ander groep, “Die Afrikaanse Taalkomissie”. Hier en daar is daar natuurlik ‘n ou wat gewoonlik ‘n gesprek in ‘n ongewensde rigting wil laat neig, maar hulle word tereggewys en op die ou end word daar darem na die taalsaak teruggekeer.
Foto: Panoramio, verwerk
Die groep het op die oomblik so 1000+ lede. Dit lyk vir my baie van hulle werk in vertaling, taalversorging, joernalistiek en kreatiewe skryfkuns, maar ek sien darem ook gewone onderwysers en predikante. Ek is nie seker of ek die enigste rou amateurtaalkundige daar is nie.
Hoe lyk dit, kan ons ‘n inval van nuwe goggatjies en kakiebroeke verwag?